Broj: 711-I-1214-P-493-22/23-06-23

Zagreb, 15. lipnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Damira Skoka, OIB:** **……….., direktora trgovačkog društva Morski lav d.o.o.**,na 11. sjednici održanoj 15. lipnja 2023., donosi sljedeću

 **ODLUKU**

1. **Propustom da po pisanom pozivu Povjerenstva, u danom roku, koji je protekao 19. kolovoza 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na 19. veljače 2022., obveznik Damir Skok, direktor trgovačkog društva Morski lav d.o.o., počinio je povredu** **članka 10. stavka 2. i članka 59. stavka 2. ZSSI-a.**
2. **Za povredu iz točke I. ove izreke, obvezniku Damiru Skoku izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Damira Skoka, direktora trgovačkog društva Morski lav d.o.o., utvrdilo da navedeni obveznik nije sukladno članku 10. stavku 2. ZSSI-a odnosno članku 59. stavku 2. istoga Zakona podnio imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1513-IK-73/22-03-18 od 26. srpnja 2022. pozvalo obveznika da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022. sukladno uputi iz obrazloženja toga zaključka.

Obveznik je navedeni zaključak, koji je obvezniku poslan na adresu trgovačkog društva Morski lav d.o.o., prema priloženoj povratnici zaprimio 4. kolovoza 2022. te u utvrđenom roku nije podnio imovinsku karticu.

U tijeku postupka izvršen je uvid u zaključak Povjerenstva Broj: 711-I-1513-IK-73/22-03-18 od 26. srpnja 2022. s preslikom povratnice, službenu bilješku od 4. listopada 2022., podatke sudskog registra nadležnog trgovačkog suda, Registar obveznika, Registar imovinskih kartica te očitovanje obveznika od 11. svibnja 2023.

Povjerenstvo je odlukom od 25. travnja 2023. u odnosu na obveznika Damira Skoka, direktora trgovačkog društva Morski lav d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost i odredbe članka 59. stavka 2. ZSSI-a, kojom je propisano da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obveznika dopisom od 25. travnja 2023. Broj: 711-I-790-Pp-493-22/23-02-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je u očitovanju na navedenu obavijest, koje je u Povjerenstvu zaprimljeno 11. svibnja 2023., potvrdio da nije podnio imovinsku karticu povodom stupanja na dužnost.

Obveznik je u istom očitovanju naveo da je imovinsku karticu podnio 10. svibnja 2023., odmah nakon primitka obavijesti Povjerenstva. Dalje navodi da zaključak Povjerenstva nikada nije zaprimio jer iako ima prebivalište na adresi Samobor, …………………………., na toj adresi već dulje vremena ne živi jer se rastao, a na toj adresi živi njegova bivša supruga s djecom te ista nije obveznika obavijesti o zaprimljenoj pošiljci. Također navodi da mu se u međuvremenu pokvario laptop te je trajno izgubio većinu podataka pa tako i sve poruke koje je primio.

Uvidom u podatke sudskog registra Trgovačkog suda u Zagrebu te u podatke dostavljene od strane jedinica lokalne i područne (regionalne) samouprave utvrđeno je da su osnivači trgovačkog društva Morski lav d.o.o. Grad Zagreb sa udjelom od 51% i Ustanova Zoološki vrt Grada Zagreba sa udjelom od 49%. Nadalje, utvrđeno je da u trgovačkom društvu Morski lav d.o.o. Damir Skok obnaša neprekidno funkciju direktora od njegova osnivanja 2017. do danas, slijedom čega je, a sukladno članku 3. stavku 1. točki 40. ZSSI-a, u obvezi postupati sukladno odredbama ZSSI-a kao obveznik u smislu istoga Zakona.

Obzirom na to da je za obnašatelje funkcije predsjednika ili člana uprave trgovačkih društava u kojima jedinice lokalne i područne (regionalne) samouprave imaju većinski udio, po prvi puta odredbama ZSSI-a propisan status obveznika toga Zakona, smatra se da su osobe, koje su imenovane na navedenu funkciju prije stupanja ZSSI-a na snagu, postale obveznicima odnosno „stupile na dužnost“ u smislu toga Zakona danom njegova stupanja na snagu 25. prosinca 2021.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Uvidom u Registar imovinskih kartica Povjerenstvo je utvrdilo da je obveznik Damir Skok 10. svibnja 2023. podnio imovinsku karticu povodom stupanja na dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Nastavno na sve ranije navedeno, Povjerenstvo je utvrdilo da je obveznik Damir Skok, direktor trgovačkog društva Morski lav d.o.o., propustio po pisanom pozivu Povjerenstva, u danom roku, koji je protekao 19. kolovoza 2022., podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na 19. veljače 2022., već je isti podnio 10. svibnja 2023., slijedom čega je počinio povredu članka 10. stavka 2. i članka 59. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da je obveznik imovinsku karticu povodom stupanja na dužnost podnio 10. svibnja 2023., nakon zaprimanja obavijesti Povjerenstva od 25. travnja 2023., da se radi o novom obvezniku ZSSI-a koji je zatečen na dužnosti stupanjem na snagu ZSSI-a, a isti obveznik nije ranije kažnjavan za činjenično jednaku ili sličnu osnovu, Povjerenstvo je utvrdilo primjerenim obvezniku za povredu odredbe članka 10. stavka 2. i članka 59. stavka 2. ZSSI-a izreći sankciju iz članka 49. ZSSI-a, opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Damir Skok, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana